題邵平種瓜圖
作者：李綱
朝代：宋

paragraphs: 君不見伯成子髙讓侯爵，在野終年自耕穫。
下風趨問禮徒勤，俋俋田間事無落。
又不見於陵仲子推相位，爲人灌園刈葵藿。
抱甕區區同漢陰，不糝藜羮有餘樂。
古來賢達有如此，志趣未可常情度。
力辭富貴居賤貧，凛若風霜隕輕籜。
邵平本自侯東陵，秦破國除休一壑。
當時漢祖疑鄼侯，置衞增封意非薄。
衆賓皆賀平獨弔，一言轉禍推先覺。
以兹智略佐風雲，復取故封何所怍。
歸來種瓜青門外，灌溉耡耘甘寂寞。
長安之東壤尤美，翠蔓離離照城郭。
秋陽正熾瓜正肥，解衣摘實如俛鶴。
兒童隨立形骨清，挈笠攜筐助操作。
遂令世美東陵瓜，身後髙名動寥廓。
屠販曾聞封絳灌，奴僕從來興衞霍。
髙鳥已盡良弓藏，更有韓彭辱囚縛。
何如終老守瓜畦，自飽飽他真不惡。
龍眠也是可憐人，畫此端令事如昨。
世間如畫畫如夢，聊爲作歌資一噱。